CELEX: 
Language: hu
Date: 2017-06-23 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a közös halászati politika keretében létrehozott tanácsadó testületek működésére vonatkozó részletes szabályok megállapításáról szóló (EU) 2015/242 felhatalmazáson alapuló bizottsági rendelet módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A közös halászati politika (KHP) rendelkezik az érdekelt feleket képviselő olyan szervezetek – az ún. tanácsadó testületek – létrehozásáról, amelyek fő feladata, hogy tanácsadást biztosítsanak a Bizottság és az érintett tagállamok részére a halászati gazdálkodással összefüggő kérdésekkel, valamint a halászat és akvakultúra földrajzi vagy illetékességi területeiket érintő társadalmi-gazdasági és állományvédelmi szempontjaival kapcsolatban. 
            
            
               Az 1380/2013/EU európai parlamenti és tanácsi rendelet
                  1
                szabályokat állapít meg a tanácsadó testületek feladataival, összetételével, működésével és finanszírozásával kapcsolatban, valamint felhatalmazza a Bizottságot, hogy felhatalmazáson alapuló jogi aktusokat fogadjon el a tanácsadó testületek működésére vonatkozó részletes szabályok megállapítására. 
            
            
               A 2014. október 9-i (EU) 2015/242 felhatalmazáson alapuló bizottsági rendelet részletes szabályokat állapít meg a közös halászati politika keretében létrehozott tanácsadó testületek működésére vonatkozóan.
            
            
               2.A JOGI AKTUS ELFOGADÁSÁT MEGELŐZŐ KONZULTÁCIÓK
            
            
               Ez a felhatalmazáson alapuló jogi aktus az 1380/2013/EU rendelet 45. cikkének (1) bekezdése alapján módosítja a tanácsadó testületben képviselt érdekelt felek két fő kategóriájára (egyfelől a halászati/akvakultúra-ágazat, másfelől a civil társadalom) vonatkozó fogalommeghatározásokat, valamint módosítja az 1380/2013/EU rendelet egyes nem alapvető rendelkezéseit kiegészítő, az (EU) 2015/242 felhatalmazáson alapuló bizottsági rendelet szerinti tanácsadó testületek végrehajtó bizottságának kinevezésére vonatkozó rendelkezést. 
            
            
               A szóban forgó felhatalmazáson alapuló jogi aktus elfogadását megelőző egyeztetések – tekintettel a jogi aktus tartalmára – főleg a tanácsadó testületekkel folytak. A témát alaposan megvitatták a Bizottság által szervezett, mind a tíz, 2016. december 5-én ténylegesen működő tanácsadó testület részvételével megtartott testületközi koordinációs értekezleten, ahol informális véleménycserére is sor került a Bizottság szolgálatai és a tanácsadó testületek titkárságai között. A testületközi koordinációs értekezlet után több tanácsadó testület, illetve egyes tagjaik írásban benyújtották véleményüket.
            
            
               A tervezet ismertetésre került a halászati és akvakultúra-ágazati szakértői csoport 2016. december 15-én tartott értekezletén, amelyen jelen voltak nemzeti szakértők, valamint az Európai Parlament és a Tanács képviselői is.        
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A 2014. október 9-i (EU) 2015/242 felhatalmazáson alapuló bizottsági rendelet részletes szabályokat állapít meg a közös halászati politika keretében létrehozott tanácsadó testületek működésére vonatkozóan. E felhatalmazáson alapuló jogi aktus hatálybalépésével módosulni fog a 2014. október 9-i (EU) 2015/242 felhatalmazáson alapuló bizottsági rendelet 2. cikke és 4. cikkének (2) és (3) bekezdése. E felhatalmazáson alapuló jogi aktus a tanácsadó testületek zökkenőmentes működését hivatott elősegíteni. 
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.6.23.)
            
            
               a közös halászati politika keretében létrehozott tanácsadó testületek működésére vonatkozó részletes szabályok megállapításáról szóló (EU) 2015/242 felhatalmazáson alapuló bizottsági rendelet módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre
                  2
                és különösen annak 45. cikke (4) bekezdésére,
            
            
               mivel:
            
            
               (1)Az 1380/2013/EU rendelet 43. cikke tanácsadó testületek létrehozásáról rendelkezik, amelyek a halászati és akvakultúra-ágazatban tevékenykedő valamennyi érdekelt felet kiegyensúlyozott módon hivatottak képviselni, továbbá az a feladatuk, hogy hozzájáruljanak a közös halászati politika céljainak eléréséhez.
            
         
         
            
               (2)Az 1380/2013/EU rendelet 45. cikke (4) bekezdésének megfelelően a Bizottság elfogadta a közös halászati politika keretében létrehozott tanácsadó testületek működésére vonatkozó részletes szabályok megállapításáról szóló (EU) 2015/242 felhatalmazáson alapuló bizottsági rendeletet
                  3
               .
            
            
               (3)Az (EU) 2015/242 felhatalmazáson alapuló rendelet 2. cikke többek között meghatározza az „ágazati szervezet” és „egyéb érdekcsoportok” fogalmakat, amelyek az 1380/2013/EU rendelet 45. cikke (1) bekezdésének megfelelően a tanácsadó testületekben képviselt érdekelt felek két kategóriájára utalnak. 
            
            
               (4)Az értelmezési nehézségek elkerülése végett az „ágazati szervezet” fogalom meghatározását jobban hozzá kell igazítani az 1380/2013/EU rendelet 45. cikke (1) bekezdésének szövegéhez.
            
            
               (5)Mivel létezhetnek vegyes profilú szervezetek, amelyek a halászati ágazat érdekeit és más érdekeket is képviselnek, pontosítani kell, hogy a közgyűlés feladata dönteni arról, hogy a tanácsadó testületek tagjai az 1380/2013/EU rendelet 45. cikke (1) bekezdése szerinti két kategória közül melyikbe tartozzanak. 
            
            
               (6)Az (EU) 2015/242 felhatalmazáson alapuló rendelet 4. cikke rendelkezik a tanácsadó testületek felépítéséről és szervezetéről, valamint különösen arról, hogy a végrehajtó bizottságot a közgyűlés nevezi ki. 
            
            
               (7)Figyelemmel a tanácsadó testületeknek – az 1380/2013/EU rendelet III. mellékletének 2. a) pontjában meghatározott – összetételére, amely szerint a közgyűlés és a végrehajtó bizottság tagjainak 60 %-a az ágazati szerveket illeti, 40 %-a pedig az egyéb érdekcsoportokat, mindkét kategória számára lehetővé kell tenni, hogy önállóan döntsön a végrehajtó bizottságban való képviseletéről, így garantálva, hogy a tanácsadó testületben minden érdekelt fél kiegyensúlyozott képviselethez jusson.
            
            
               ELFOGADTA EZT A RENDELETET:
            
            
               1. cikk
            
            
            
               Az (EU) 2015/242 felhatalmazáson alapuló rendelet a következőképpen módosul:
            
            
            
               1.A 2. cikk 2. pontjának helyébe a következő szöveg lép:
            
            
               „2. »ágazati szervezetek«: a halászati ágazatot (beleértve a halászokat) és adott esetben az akvakultúra-ágazat piaci szereplőit képviselő szervezetek, valamint a feldolgozó- és a piaci értékesítési ágazat képviselői;”.
            
            
            
               2.A 4. cikk a következőképpen módosul:
            
            
               a) a (2) bekezdés a következő c) ponttal egészül ki:
            
            
               „c) dönt arról, hogy a tanácsadó testületek tagjai az »ágazati szervezetek« vagy az »egyéb érdekcsoportok« kategóriába kerülnek besorolásra. E döntést tárgyilagos és ellenőrizhető kritériumok alapján kell meghozni, például az alapító okirat rendelkezései, a tagok jegyzéke, valamint az érintett szervezet tevékenységeinek jellege alapján.
            
            
            
               b)a (3) bekezdés helyébe a következő szöveg lép:
            
            
               „3. Az ágazati szervezetek és az egyéb érdekcsoportok részére fenntartott képviselői helyekre az e szervezetek, illetve érdekcsoportok által kijelölt képviselők jegyzéke alapján a végrehajtó bizottság 25 tagját a közgyűlés nevezi ki. A Bizottsággal folytatott konzultációt követően a közgyűlés a kisüzemi flották megfelelő képviseletének biztosítása érdekében dönthet egy legfeljebb 30 tagú végrehajtó bizottság kinevezéséről.” 
            
         
         
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.6.23.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).
               
               
                  
                     (2)
                  HL L 354., 2013.12.28., 22. o.
               
               
                  
                     (3)
                  A Bizottság (EU) 2015/242 felhatalmazáson alapuló rendelete (2014. október 9.) a közös halászati politika keretében létrehozott tanácsadó testületek működésére vonatkozó részletes szabályok megállapításáról (HL L 41., 2015.2.17., 1. o.).